Makan a la Pinoy: Panagaramid it bubod
Ni BRENDA S. DACPANO
www.nordis.net
Ti bubod ket pangrugian a levadura wenno yeast iti panagaramid ti rice wine wenno tapuy. Gagangay a magatang daytoy kadagiti tiendaan nangruna iti Kordilyera ken kadagiti ili iti probinsya ti Pangasinan.
Kadawyan a kaabay wenno adda iti rice section wenno kadagiti aglaklako iti tapuy/binubudan. Dagiti magatang a bubod iti tiendaan ti Baguio ket naggapu iti San Gabriel iti La Union ken Tublay iti Benguet. Naim-imas ti maibubod iti naggapu iti Tublay ta nasamsam-it ken nasangsanger kumpara iti naggapu iti San Gabriel a naamnaw uray nayonan iti ad-adu a bubod.
Mabalin ti agaramid ti bubod manipud iti daan a bubod a malaokan iti pinulbos a diket ken bassit a danum. Ngem no nakapuy wenno nakapsut ti bubod, nayonan daytoy iti sangapirit a yeast a magatang met laeng iti tiendaan (‘tay pagar-aramid iti tinapay). Ti adda iti baba ket recipe from scratch a panagaramid iti bubod wenno starter yeast para iti tapuy.
Ramen:
1 kilo diket, napulbos
6-8 pidaso a mula nga anis (aniseed plant) wenno aniaman a mula nga addaan yeast.
½ tasa a laya, naiwa
1 litro a danum
Dagiti sumagmamano a mula, prutas nga addaan iti yeast: licorice weed (adda iti ritrato), bunga ti langka, crown flower, sili, bayabas, pasas, mansanas, lomboy ken dadduma pay
Rimienta:
Dakkel a malukong a pangikiwaran
Pangpulbos iti bagas a grain grinder, alsong ken al-o wenno almiris
Bigao wenno baking sheet/tray
Panangisagana:
1. Pulbosen ti diket, ikabil iti dakkel a malukong.
2. Bayuen wenno iproseso iti food processor dagiti herbs ken laya, saan nga ibelleng ti tubbogna.
3. Inayon ti nabayo nga herbs iti napulbos a diket. Ilaok ti danum ken kiwaren agingga napigket ti mixture.
4. Mangala iti agarup 50 gramo a mixture ken pormaen a kasla bola ken idaplat a kasla disk iti agarup 1/3-1/2 pulgada kapuskol ken ikabil iti bigao wenno tray. Uliten daytoy a proseso agingga maiporma amin.
5. Bay-an nga aginana ti bubod iti room temperature iti dua nga aldaw sakbay nga ibilag iti init tapno tumangken.
6. Idulin iti garapon wenno pagikkan nga addaan kalub. # nordis.net
ilo_Latn sot_Latn kab_Latn ilo_Latn ilo_Latn ilo_Latn swe_Latn ilo_Latn ilo_Latn ilo_Latn ilo_Latn ilo_Latn spa_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn